9 Ka 1922, go ne go na le baboledi ba Bogosi ba ba fetang 17 000 mo dinageng di le 58 go ralala lefatshe. Le fa go ntse jalo, ba ne ba tlhoka go thapisiwa. Mo lekgolong la ntlha la dingwaga, Kgosi e e Tlhophilweng e ne ya naya barutwa ba yone ditaelo tse di utlwalang sentle tsa gore ba rere ka eng, ba rere kae le gore ba rere jang. (Math. 10:5-7; Luke 9:1-6; 10:1-11) Le gompieno Jesu o dirisa mokgwa oo, go tlhomamisa gore batho botlhe ba ba rerang ka Bogosi ba amogela ditaelo le gore ba na le didirisiwa tse di tlhokegang gore ba atlege mo tirong ya go rera. (2 Tim. 3:17) Jesu o dirisa phuthego ya Bokeresete go thapisetsa babusiwa ba gagwe bodiredi. Tsela nngwe e a ba thapisang ka yone ke ka Sekolo sa Bodiredi sa Puso ya Modimo, se se tshwarwang mo diphuthegong tse di fetang 111 000, mo lefatsheng lotlhe. Fa bareri ba ba fetang dimilione tse supa ba dirisa thapiso eno, ba tlhomelelwa go rera le go ruta ‘batho ba mefuta yotlhe’ ka tsela e e kgatlhang.—Bala 1 Bakorintha 9:20-23.